КъБР-м и Iэтащхьэ КIуэкIуэ Юрий Нарткъалэ къыщызэIуихащ спорт IуэхущIапIэ
Узыншагъэр щрагъэфIакIуэ спорт IуэхущIапIэщIэм хэтщ псыгуэн, хьэмэм, волейбол, баскетбол, мини-футбол щыджэгуну пэшхэр, нэгъуэщIхэри. Пэшышхуэр щэнхабзэ-спорт зэхыхьэхэр щрагъэкIуэкIыным сыткIи хуэгъэп-
сащ.
КъБР-м спортымкIэ и министр Хъущт Аслъэнбэч зэрыжиIамкIэ, IуэхущIапIэр яухуащ «УФ-м Физическэ щэнхабзэмрэ спортымрэ зыщегъэужьын» федеральнэ программэм и фIыгъэкIэ икIи сом мелуан 250-рэ текIуэдащ. Абы зыхуей хуэIу- хуэщIэ зэуэ щагъуэтынущ цIыхуи 150-м.
— Иджырей мардэхэм тету мыпхуэдэ IуэхущIапIэ япэу Къэбэрдей-Балъкъэрым къыщызэIутхыу аращи, фIы къытхудэкIуэну дыщогугъ. Я узыншагъэр щрагъэфIакIуэм и мызакъуэу, мыбдеж ди щIалэгъуалэр Iуэху дахэхэм щыдрагъэхьэхыфынущ, я гупсысэм зыщиузэщIынущ. СызэреплъымкIэ, аращ псом нэхърэ нэхъыщхьэр, — жиIащ КIуэкIуэ Юрий, нарткъалэдэсхэм защыхуигъазэм.
КъБР-м и Iэтащхьэм фIыщIэ яхуищIащ спорт IуэхущIапIэр зыухуахэм икIи псоми ехъуэхъуащ ИлъэсыщIэмкIэ.
КЪАНЩАУЭ Мэлычыпхъу.
